Badmintonkongen Peter Gade har det helt fint med, at han i disse dage ikke er en del af sæsonfinalen i Super Series i Kina. Den 36-årige badmintonspiller, der oprindeligt er fra Aalborg, indstiller officielt karrieren om to uger i en opvisningskamp i København mod Lin Dan, er helt afklaret med, at det slut med at deltage i de store turneringer. - Det er faktisk okay ikke at være med. Jeg er meget afklaret, for det er det rigtige tidspunkt for mig at stoppe. - Det, der er mest specielt for mig, det er, at jeg kun har lidt over en uges træning tilbage ude på centret, hvor jeg er vant til at komme de seneste 17 år. Det er specielt for mig, siger Peter Gade. - Jeg er nu dér, hvor jeg skal have sluttet det af. Men jeg har også været glad for at have så lang tid til at sige farvel. Jeg har haft behov for at sige farvel stille og roligt og vænne mig til det. - Min sidste træningsdag bliver en rigtig svær ting, og min sidste kamp bliver også svær, men jeg har brugt de seneste måneder til at glæde mig over og se tilbage på det, jeg har præsteret gennem karrieren, siger Peter Gade.

Opsummering:
Danmarks store badmintonstjerne skal snart til at ændre sit liv radikalt, og det bliver svært for ham.